Document ID: 32013R1328

IZVEDBENA UREDBA KOMISIJE (EU) št. 1328/2013
z dne 12. decembra 2013
o odobritvi medregionalne kumulacije Indoneziji in Šrilanki v zvezi s pravili o poreklu, ki se uporabljajo za namene sheme splošnih tarifnih preferencialov v skladu z Uredbo (EGS) št. 2454/93
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
ob upoštevanju Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (2) in zlasti člena 86 Uredbe,
ob upoštevanju naslednjega:
(1)
V členu 86(5) Uredbe (EGS) št. 2454/93 je določeno, da lahko države upravičenke do splošnega sistema preferencialov Unije, ki pripadajo regionalnim skupinam I in III, v okviru posebne vrste kumulacije, ki se običajno imenuje „medregionalna kumulacija“, uporabijo materiale druga druge, poleg tega pa določa tudi pogoje, pod katerimi je mogoče to ugodnost koristiti.
(2)
Indonezija in Šrilanka sta v dopisu z dne 15. aprila 2013 predložili skupni zahtevek za medregionalno kumulacijo v skladu s členom 86(5) Uredbe (EGS) št. 2454/93.
(3)
Zadevni državi predlagata, da bi bilo za spodbuditev trgovine in rasti obeh gospodarstev treba dovoliti, da sektor gojenja tobaka v Indoneziji oskrbuje sektor proizvodnje cigar v Šrilanki z materiali z indonezijskim poreklom, ki bi jih Šrilanka lahko uporabila v okviru kumulacije pri nadaljnji obdelavi ali predelavi, ki presega postopke iz člena 78(1) Uredbe (EGS) št. 2454/93.
(4)
V zahtevku sta se obe državi zavezali, da bosta spoštovali pravila o poreklu splošnega sistema preferencialov ali da bosta to zagotovili ter da bosta omogočili potrebno upravno sodelovanje za pravilno izvajanje teh pravil, tako z Unijo kot tudi med seboj.
(5)
Zahtevek vsebuje opis materialov, ki jih je treba uporabiti v okviru kumulacije, pri čemer gre za nepredelani tobak in tobačne odpadke tarifne številke harmoniziranega sistema 2401 ter za faze predelave in postopke podpore, ki bodo opravljeni v Šrilanki.
(6)
Državi, ki sta vložili zahtevek, trdita, da bi imela medregionalna kumulacija, če bi bila odobrena, pozitivne učinke na gospodarstvi obeh držav in ne bi negativno vplivala na gospodarske sektorje Unije, ki se ukvarjajo s proizvodnjo in prodajo cigar.
(7)
Zato bi bilo treba Šrilanki odobriti možnost kumulacije materialov iz tarifne številke harmoniziranega sistema 2401 s poreklom iz Indonezije, pod pogojem, da obe državi še naprej ohranita status držav upravičenk do splošnega sistema preferencialov v smislu člena 2(d) Uredbe (EU) št. 978/2012 Evropskega parlamenta in Sveta (3).
(8)
Evropska komisija bo spremljala razvoj uvoza, ki izhaja iz tega dovoljenja, pri čemer lahko na podlagi tega spremljanja ponovno razmisli o tem dovoljenju na podlagi meril, kot je povečanje količine uvoza.
(9)
Ukrepi iz te uredbe so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
Šrilanka lahko v skladu s členom 86(5) Uredbe (EGS) št. 2454/93 uporablja nepredelani tobak in tobačne odpadke z oznako harmoniziranega sistema 2401 s poreklom iz Indonezije v okviru kumulacije porekla. V skladu s členom 86(2)(a) Uredbe (EGS) št. 2454/93 je do tega upravičena pod pogojem, da bosta Šrilanka in Indonezija v času izvoza izdelka v Unijo še naprej ohranili status držav upravičenk v smislu člena 2(d) Uredbe (EU) št. 978/2012.
Člen 2
Ta uredba začne veljati 1. januarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. decembra 2013

Labels: 1
17
3
6
18